
1. Základné údaje

1.1. Číslo chráneného územia podľa štátneho zoznamu

Chránené územie je evidované pod číslom 1208 v štátnom zozname osobitne chránených častí prírody.
1.2. Príslušnosť k európskej sústave chránených území a územiam medzinárodného významu

Chránené územie sa prekrýva s územím európskeho významu SKUEV0061 Demänovská slatina.

1.3. Kategória a názov chráneného územia

Chránený areál (CHA) Demänovská slatina.

1.4. Platný právny predpis o vyhlásení chráneného územia alebo medzinárodný doklad o zaradení lokality do sústavy území medzinárodného významu
Chránený areál Demänovská slatina bol vyhlásený Vyhláškou Krajského úradu životného prostredia v Žiline č. 2/2012 z 30.4.2012. Územie európskeho významu SKUEV0061 Demänovská slatina bolo zaradené do Výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu.

1.5. Celková výmera chráneného územia

Chránený areál Demänovská slatina má výmeru 1,6664 ha s platným 4. stupňom ochrany a jeho ochranné pásmo 5,4359 ha, kde platí 3. stupeň ochrany. Výmera územia európskeho významu SKUEV0061 Demänovská slatina je 1,67 ha.

1.6. Súčasný stav predmetu ochrany

1.6.1. Prírodné pomery

Geografická poloha

Chránené územie sa rozprestiera juhozápadne od Liptovského Mikuláša po ľavej strane štátnej cesty II. triedy č. 584 z Demänovej do Pavčinej Lehoty, v katastrálnom území obce Demänová.

Geomorfologická charakteristika

Podľa geomorfologického členenia Slovenska (Mazúr, Lukniš 1980) chránené územie patrí do orografického celku Podtatranská kotlina a podcelku Liptovská kotlina. Nachádza sa prevažne na plochom alúviu potoka Demänovka, iba vo východnej časti je reliéf mierne vyvýšený a stúpa do svahu.

Geologická charakteristika

Podľa geologickej mapy (Biely 1992) budujú podložie chráneného územia fluviálne nivné hliny alebo štrkovité hliny súčasných dolinných nív a nivných kužeľov.

Pedologická charakteristika

V chránenom území a jeho okolí sú uvádzané nivné pôdy a sprievodné nivné pôdy glejové na nekarbonátových nivných sedimentoch (Hraško, Linkeš, Šurina 1980). Pre územie sú charakteristické hlinité, stredne skeletnaté pôdy (Fulajtár, Čurlík 1980) so slabo kyslou pôdnou reakciou (pH v rozpätí 5,5–6,5) (Linkeš 1980). Na ich povrchu sa hromadí surový humus a vzhľadom na prírodné podmienky tu prebieha proces rašelinenia.
Hydrologická charakteristika

Územie je charakteristické vyrovnanou a vysokou hladinou podzemnej vody počas roka, ktorá pochádza z plošných prameňov vyvierajúcich na úpätí svahu pri východnom okraji chráneného územia. Vybudovanie vyvýšeného telesa cesty pravdepodobne tiež prispelo k zamokreniu lokality. V prípade nadbytku voda odteká do potoka Demänovka.

Klimatické pomery

Chránené územie patrí do mierne teplej oblasti a mierne teplého, vlhkého okrsku s chladnou alebo studenou zimou (Konček 1980). Priemerná teplota vzduchu v januári je -5 °C až -6 °C, priemerná teplota vzduchu v júli je 16 °C až 18 °C, priemerný ročný úhrn zrážok sa pohybuje v rozpätí 700–800 mm. Priemerná dĺžka trvania snehovej pokrývky je 140–160 dní (Kurpelová 1980, Šamaj 1980, Valovič 1980).

Botanická charakteristika

Z hľadiska fytogeografického členenia Slovenska chránené územie patrí do oblasti západokarpatskej flóry, obvodu flóry vnútrokarpatských kotlín a jeho fytogeografického podokresu č. 26a – Liptovská kotlina. Je charakteristické veľmi dobre vyvinutou slatinnou vegetáciou patriacou do zväzu Caricion davallianae Klika 1934, ktorá podľa Katalógu biotopov Slovenska (Stanová, Valachovič 2002) predstavuje biotop Ra6 Slatiny s vysokým obsahom báz (kód 7230). Jeho existencia je podmienená zachovaním plošných výverov vody prameniacich na úpätí svahu na východnom okraji lokality.

Celá mokraď bola ešte v polovici minulého storočia pokrytá len bylinnou vegetáciou (mapa 6.7.3) a pravdepodobne využívaná na pasenie a kosenie. Z dôvodu zanechania jej tradičného využívania časť zarástla najmä krovinami, medzi ktorými v súčasnosti dominujú vŕba popolavá (Salix cinerea) a vŕba purpurová (S. purpurea), na suchších vyvýšených miestach sa ojedinele vyskytuje tiež baza čierna (Sambucus nigra), slivka trnková (Prunus spinosa), ríbezľa (Ribes sp.), alebo ruža (Rosa sp.). Menšia plocha zarástla vlhkomilnými stromami jelša sivá (Alnus incana), jelša lepkavá (A. glutinosa), krušina jelšová (Frangula alnus), vŕba krehká (Salix fragilis) (obr. 1).

Väčšia časť územia je však stále porastená bylinnou vegetáciou typickou pre slatiny ako napr. ostrica Davallova (Carex davalliana), páperník širokolistý (Eriophorum latifolium), páperník úzkolistý (E. angustifolium), nátržník vzpriamený (Potentilla erecta), lipkavec slatinný (Galium uliginosum), bielokvet močiarny (Parnassia palustris), vŕbovka močiarna (Epilobium palustre), ostrica prosová (Carex panicea), ostrica žltá (C. flava), sitina článkovaná (Juncus articulatus) a pod. V území sa vyskytujú aj ďalšie vlhkomilné druhy ako napr. tučnica obyčajná (Pinquicula vulgaris), ostrica zobáčikatá (Carex rostrata), barička močiarna (Triglochin palustre), škripinka stlačená (Blysmus compressus) a na niekoľkých miestach s voľnou vodnou hladinou bublinatka menšia (Utricularia minor). Spomedzi chránených alebo ohrozených druhov (cf. Feráková et al. 2001) tu rastú tiež vachta trojlistá (Menyanthes trifoliata, kategória ohrozenosti EN), prvosienka pomúčená (Primula farinosa, kategória ohrozenosti EN), kruštík močiarny (Epipactis palustris, kategória ohrozenosti VU), všivec močiarny (Pedicularis palustris, kategória ohrozenosti EN), vŕba rozmarínolistá (Salix rosmarinifolia, kategória ohrozenosti VU), barička prímorská (Triglochin maritima, kategória ohrozenosti EN), vstavačovec laponský (Dactylorhiza  lapponica, kategória ohrozenosti EN), alebo vstavačovec strmolistý neskorý (Dactylorhiza incarnata ssp. pulchella, kategória ohrozenosti CR).

Popri cestnej komunikácii sa na nemanažovaných miestach bez drevinovej vegetácie vyskytuje deväťsil lekársky (Petasites hybridus), metlica trsnatá (Deschampsia caespitosa), škarda močiarna (Crepis paludosa), angelika lesná (Angelica sylvestris) a na opustených suchších lúkach pri severovýchodnom okraji územia prvosienka vyššia (Primula elatior), jesienka obyčajná (Colchicum autumnale), pakost lúčny (Geranium pratense), praslička roľná (Equisetum arvense), mrvica peristá (Brachypodium pinnatum), pichliač roľný (Cirsium arvense), paštrnák siaty (Pastinaca sativa), lipkavec biely (Galium album), nevädzovec lúčny (Jacea pratensis) atď. 

Zoologická charakteristika

Vďaka rozsiahlejšiemu zoologickému prieskumu chráneného územia a jeho širšieho okolia sú k dispozícii informácie o faune nielen zo skupiny stavovcov, ale aj bezstavovcov. Malakologickým prieskumom v území Vavrová (2008) mimo bežnejších druhov mäkkýšov Anisus spirorbis, Bythinella austriaca, Carychium minimum, C. tridentatum, Cochlicopa lubrica, Euconulus fulvus, E. praticula, Galba truncatula, Oxyloma elegans, Perforatella bidentata, Petasina unidentata, Punctum pygmeum, Succinella oblonga, Vallonia pulchella, Vertigo antivertigo, Zonitoides nitidus zistila aj vzácne a ohrozené druhy Nesovitrea petronella, pimprlík mokraďný (Vertigo angustior, druh európskeho významu) a pimprlík močiarny (Vertigo geyeri, druh európskeho významu). Z blanokrídlovcov (Hymenoptera) tu Roller et al. (2006) zistili ohrozené a vzácne druhy Abia sericea, Dolerus bimaculatus, Eutomostethus gagathinus, Macrophya albipuncta (chránený druh), M. rufipes, Pontania collactanea, Tethredo bifasciata.

V širšom okolí chráneného územia sú evidované rovnokrídlovce (Orthoptera) kobylka spevná (Tettigonia cantans), kobylka hryzavá (Decticus verrucivorus), kobylôčka krátkokrídla (Metrioptera brachyptera); z motýľov (Lepidoptera) perlovec krvavcový (Brenthis ino), ohniváčik štiavový (Lycaena hipothoe), chránené druhy perlovec severný (Boloria aquilonaris), očkáň striebrooký (Coenonympha tullia), hnedáčik čermeľový (Melitaea diamina), modráčik striebroškvrnný (Vaciniina optilete) a druh európskeho významu ohniváčik veľký (Lycaena dispar); z chrobákov (Coleoptera) niekoľko zaujímavých druhov z rodov Carabus, Donacia ako i druh Oberea oculata. Spomedzi pavúkov (Arachnea) bol zaznamenaný nápadný druh križiak pásavý (Argiope bruennichi).

Zo skupiny stavovcov boli v chránenom území zistené obojživelníky (Amphibia) skokan hnedý (Rana temporaria), ropucha bradavičnatá (Bufo bufo), chránené druhy mlok karpatský (Triturus montandoni), mlok horský (Triturus alpestris) a druh európskeho významu kunka žltobruchá (Bombina variegata); z plazov (Reptilia) jašterica krátkohlavá (Lacerta agilis), chránené druhy jašterica živorodá (Lacerta vivipara), slepúch lámavý (Anguis fragilis), užovka obojková (Natrix natrix) a vretenica severná (Vipera berus). Zo vzácnejších druhov vtákov boli pozorované chránené škovránok poľný (Alauda arvensis), strakoš sivý (Lanius excubitor, v zimnom období) a druhy európskeho významu chriašteľ poľný (Crex crex), strakoš červenochrbtý (Lanius collurio), orol skalný (Aquila chrysaetos), orol krikľavý (Aquila pomarina) a sokol sťahovavý (Falco peregrinus); z cicavcov bol potvrdený výskyt viacerých druhov, avšak vzhľadom na malú výmeru väčšinu z nich nemožno považovať za stálych obyvateľov chráneného územia. Prechodne sa tu vyskytujú drobné šelmy napr. hranostaj čiernochvostý (Mustela erminea), kuna lesná (Martes martes), kuna skalná (Martes foina) a líška hrdzavá (Vulpes vulpes), hlodavce myška drobná (Micromys minutus), hraboš močiarny (Microtus agrestis), hryzec vodný (Arvicola terrestris). Lovia tu viaceré druhy netopierov (napr. Myotis mystacinus, Plecotus auritus) a nemožno vylúčiť ani krátky pobyt veľkých šeliem a bylinožravcov.

1.6.2. Stručný opis predmetu ochrany

Podľa Vyhlášky Krajského úradu životného prostredia v Žiline č. 2/20012 z 30.4.2012 sú predmetom ochrany Chráneného areálu Demänovská slatina a jeho ochranného pásma biotopy európskeho významu Slatiny s vysokým obsahom báz (7230) a Prirodzené dystrofné stojaté vody (3160), druhy európskeho významu a druhy národného významu.

V štandardnom dátovom formulári pre SKUEV 0061 Demänovská slatina zaslanom pre potreby Európskej komisie sú okrem vyššie spomenutých biotopov európskeho významu uvedené ako predmet ochrany aj živočíchy európskeho významu trsteniarik obyčajný (Acrocephalus palustris), škovránok poľný (Alauda arvensis), ľabtuška lúčna (Anthus pratensis), svrčiak riečny (Locustella fluviatilis), kunka žltobruchá (Bombina variegata) a modráčik krvavcový (Maculinea teleius), aj keď spomínané vtáky nie sú druhmi európskeho významu zaznamenanými vo Vyhláške č. 24/2003 Z. z..

Biotop európskeho významu Slatiny s vysokým obsahom báz (kód biotopu Ra6, kód Natura2000 7230) v chránenom území predstavujú zamokrené bylinné porasty s prítomnosťou nízkych ostríc, najmä ostricou Davallovou (Carex davalliana), páperníkov (rod Eriophorum) a machorastami (obr. 2). Jeho výskyt v chránenom území zobrazuje mapa 6.1.1. Ďalšia existencia tohto biotopu závisí najmä na zachovaní súčasného vodného režimu a potláčaní sekundárnej sukcesie.

Biotop Prirodzené dystrofné stojaté vody (kód biotopu Vo3, kód Natura2000 3160) je v chránenom území prítomný ostrovčekovite. Zaznamenali sme ho na 7 miestach (mapa 6.1.1) a vyskytuje sa buď samostatne vo forme malých izolovaných vodných plôšok (obr. 3a) s výmerou od ca 0,5 x 0,5 m po ca 2 x 3 m, alebo v komplexe so slatinným biotopom (obr. 3b), v rámci ktorého biotop Vo3 zaujíma mikrodepresie zaliate vodou a biotop Ra6 vyvýšenejšie mikrostanovištia. Priamo vo vode alebo na jej brehoch okrem bublinatky menšej (Utricularia minor) rastú riasy z rodu Chara, ostrica žltá (Carex flava), tučnica obyčajná (Pinquicula vulgaris), barička prímorská (Triglochin maritima) a rastliny z rodu bahnička (Eleocharis sp.).

O  aktuálnej prítomnosti živočíšneho druhu európskeho významu modráčik krvavcový (Maculinea teleius) v území nie sú nijaké informácie. Nezmieňujú sa o ňom ani podklady uložené v rezervačnej knihe chráneného územia a prítomnosť nepotvrdil ani zoologický prieskum územia v roku 2014, ktorý spomína iba výskyt živočíšneho druhu európskeho významu kunka žltobruchá (Bombina variegata).

1.6.3. Hodnotenie stavu predmetu ochrany, stanovenie priorít ochrany

Keďže výskum machorastov chráneného územia nebol uskutočnený, nie je možné využiť metodiku hodnotenia stavu biotopov publikovanú v práci Polák, Saxa (2005). Hodnotenie stavu predmetu ochrany chráneného územia je tak založené na údajoch uvedených v štandardnom dátovom formulári pre SKUEV0061 Demänovská slatina.

Podľa štandardného dátového formulára pre SKUEV0061 Demänovská slatina je biotop Slatiny s vysokým obsahom báz (kód 7230) v priaznivom stave (stav A), biotop Prirodzené dystrofné stojaté vody (kód 3160) rovnako v priaznivom stave (stav A) (obr. 4) a druh európskeho významu kunka žltobruchá (Bombina variegata) v dobrom stave (stav B).

Pri existencii biotopov európskeho významu Slatiny s vysokým obsahom báz (kód 7230), Prirodzené dystrofné stojaté vody (kód 3160) a v nich sa vyskytujúceho živočíšneho druhu európskeho významu kunka žltobruchá (Bombina variegata) je prioritou ochrany v chránenom území zachovanie priaznivého stavu biotopov európskeho významu Prirodzené dystrofné stojaté vody (kód 3160) a Slatiny s vysokým obsahom báz (kód 7230). Predpokladáme, že tradičný manažment týchto biotopov nebude nepriaznivo ovplyvňovať živočícha európskeho významu kunka žltobruchá (podľa Polák, Saxa /2005/ sa vyskytuje napr. v periodických mlákach alebo aj na rašeliniskách).

1.6.4. Hodnotenie ďalších osobitných záujmov ochrany prírody a krajiny v území

V chránenom území nedefinujeme osobitné záujmy ochrany prírody a krajiny.

1.7. Výsledky komplexného zisťovania stavu lesa

Chránené územie sa nenachádza na lesnom pôdnom fonde, preto táto kapitola nie je vyhotovená.

2. Socioekonomické pomery (využívanie územia a jeho okolia) pozitívne a negatívne faktory

2.1. Historický kontext

Podľa charakteru územia viditeľného na historickej ortofotomape územia z roku 1950 (zdroj: http://mapy.tuzvo.sk/HOFM/, viď prílohu 6.7.3) a informácií od miestnych obyvateľov,  hlavným spôsobom využívania chráneného územia v minulosti bolo kosenie za účelom získavania krmiva a pasenie hospodárskych zvierat. V polovici 60. rokov minulého storočia bol na neďalekej lokalite pri autokempingu zriadený salaš a ovce odtiaľto spásali aj priestor súčasného chráneného územia. Takto bolo využívané aj okolie chráneného územia. Po útlme pasenia v druhej polovici 20. storočia v dôsledku ustupujúceho a nepravidelného využívania územie súčasného Chráneného areálu začalo zarastať náletovými drevinami (obr. 5a, 5b). Podľa informácií miestnych obyvateľov zarastanie začalo ešte pred založením organizácie Školský majetok Demänová v roku 1964.

Západný okraj chráneného územia lemuje frekventovaná štátna cesta. Jej nepriaznivé vplyvy na chránené územie sa prejavujú jednak znečisťovaním okraja odpadkami (obr. 6) a takisto aj požiadavkami na solenie v zimnom období.

V minulosti boli na okraji cesty vysadené nepôvodné topole (obr. 7), ktoré sa spotrebou vody mohli podieľať na zmene charakteru vegetácie okraja chráneného územia.


2.2. Stručný opis aktuálneho stavu


V súčasnosti chránené územie nie je využívané pre pasenie hospodárskych zvierat ani nijako inak obhospodarované. Jedinou známou vykonávanou ľudskou aktivitou v chránenom území je realizácia manažmentových opatrení ako náhrada za bežné obhospodarovanie pozemkov v súlade s kultúrou evidovanou v katastri nehnuteľností. Kosenie a odstraňovanie náletových drevín zabezpečovala Správa Národného parku Nízke Tatry v období rokov 2000–2007 nepravidelne v závislosti od svojich finančných možností, v rokoch 2009–2014 boli tieto aktivity realizované formou náhradných revitalizačných opatrení za inde poškodené alebo zničené biotopy nariadené rozhodnutiami Obvodného úradu životného prostredia v Liptovskom Mikuláši a v Banskej Bystrici (obr. 8a, 8b).


2.3. Návrh zásad a opatrení využívania územia a jeho okolia z hľadiska cieľov ochrany

V oblasti poľnohospodárstva došlo v chránenom území k postupnej zmene využívania územia od jeho pasenia smerom k úplnému upusteniu od využívania v súčasnosti. Pre zachovanie cieľov ochrany chráneného územia definovaných vo Vyhláške Krajského úradu životného prostredia v Žiline č. 2/2012 z 30.4.2012 je optimálnym spôsobom využívania územia jeho ručné kosenie, odstraňovanie drevinového náletu a odnos biomasy mimo plochu s biotopmi Ra6 a Vo3, ktoré zabránia ich zarastaniu (obr. 9).



Ďalšou významnou podmienkou zachovania predmetu ochrany je vylúčenie akýchkoľvek aktivít nielen v chránenom území a v jeho ochrannom pásme, ale aj v ich okolí, ktoré by mohli narušiť hydrologické pomery a kvalitu vody v chránenom území. S týmto zámerom bolo vyhlásené aj ochranné pásmo nadväzujúce na vlastné chránené územie, v ktorom je dôležité vylúčenie akýchkoľvek stavebných aktivít alebo úprava a zmena kvality vodného režimu odvodňovaním, vysúšaním, hnojením, chemickým ošetrovaním pozemkov a pod.

Stimuláciou pre optimálne využívanie pozemku môže byť možnosť získavania finančnej podpory z fondov Programu rozvoja vidieka, pretože chránené územie je súčasťou kultúrneho bloku LPIS Svätý Kríž 2604/2 a je v ňom ustanovený 4. stupeň ochrany. Po prerokovaní možnosti využívania týchto finančných zdrojov s užívateľmi SKUEV0061 Demänovská slatina sa zástupcovia ASIK s.r.o. Demänová a Poľnohospodárskeho družstva Liptovský Mikuláš rozhodli nevyužiť tieto zdroje vzhľadom na záväzky s tým spojené a ekonomickú nerentabilitu. V tomto prípade bude nevyhnutné realizovať pravidelné kosenie a odstraňovanie náletových drevín v rámci manažmentových opatrení zabezpečovaných z finančných prostriedkov organizácie ochrany prírody. Vzhľadom k tomu, že východný okraj chráneného územia je v kontakte s poľnohospodárskym pozemkom využívaným ako lúka, je potrebné pri jeho prípadnom ošetrovaní chemikáliami alebo hnojivami postupovať tak, aby nedochádzalo k ovplyvneniu kvality vody v chránenom území.

Chránené územie sa nenachádza na lesnom pôdnom fonde a preto v oblasti lesného hospodárstva nie je potrebné stanoviť zásady využívania.

V oblasti výkonu ochrany prírody a kontroly je potrebná pravidelná kontrola územia zameraná na zisťovanie prípadného výskytu inváznych druhov rastlín v chránenom území.

3. Ciele starostlivosti a opatrenia na ich dosiahnutie

3.1. Stanovenie dlhodobých cieľov starostlivosti v nadväznosti na ekologicko-funkčné priestory a zóny

Chránené územie je členené na 2 ekologicko-funkčné priestory (mapa 6.4.1). Ekologicko-funkčný priestor č. 1 tvoria travinno-bylinné porasty biotopov Ra6 a Vo3 (obr. 10), ekologicko-funkčný priestor č. 2 tvoria krovinové a stromové porasty (obr. 11). Pre naplnenie cieľov ochrany v obidvoch ekologicko-funkčných priestoroch definujeme nasledovný dlhodobý cieľ starostlivosti:

Zachovať v území aktuálny stav jeho predmetov ochrany a súčasný rozsah existujúcej drevinovej vegetácie.





3.2. Stanovenie operatívnych cieľov v nadväznosti na ekologicko-funkčné priestory a zóny

Operatívne ciele sú konkrétnym rozpracovaním dlhodobých cieľov starostlivosti o chránené územie. 

1) v oblasti starostlivosti o územie: 

Operatívny cieľ 1: Zabezpečenie pravidelnej starostlivosti o územie, ktorou sa dosiahne udržanie priaznivého stavu biotopov Ra6 a Vo3 v ekologicko-funkčnom priestore č. 1.

Operatívny cieľ 2: Zachovanie súčasného stavu drevinovej vegetácie v ekologicko-funkčnom priestore č. 2 medzi mokraďnými biotopmi a štátnou cestou.

2) v oblasti výkonu ochrany prírody a kontroly:

Operatívny cieľ 3: Zabezpečiť predmety ochrany územia pred negatívnym vplyvom aktivít v jeho okolí.

3.3. Rámcové plánovanie a modely hospodárenia pre lesné biotopy

Chránené územie sa nenachádza na lesnom pôdnom fonde, a preto kapitola nie je spracovaná.

3.4. Navrhované opatrenia, stanovenie harmonogramu ich plnenia, určenie subjektu zodpovedného za ich plnenie, stanovenie merateľných indikátorov ich plnenia

Pre splnenie dlhodobých a operatívnych cieľov starostlivosti o chránené územie je potrebné realizovať nasledovné opatrenia: 

	1. Oblasť  starostlivosti o územie

	Operatívny cieľ 1: Zabezpečenie pravidelnej starostlivosti o územie, ktorou sa dosiahne udržanie priaznivého stavu biotopov Ra6 a Vo3 v EFP č. 1

	Opatrenie 1.1.
	Periodické kosenie a odnosenie biomasy mimo chránené územie


	
	Merateľný indikátor plnenia: pokosené chránené územie na ploche EFP č. 1
	

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP

	1.1.1.
	kosiť časť chráneného územia s biotopmi Ra6 a Vo3 a odniesť pokosenú biomasu na okraj chráneného územia
	kosenie a odnesenie biomasy (fotodokumentácia pred a po zásahu)
	periodicky raz za 2 roky
	S-NAPANT
	rozpočet ŠOP SR
	1

	Opatrenie 1.2.
	Periodické odstraňovanie náletu drevín v chránenom území

	
	Merateľný indikátor plnenia: odstránené náletové dreviny na ploche EFP č. 1
	

	1.2.1.
	periodické odstraňovanie náletových drevín v časti chráneného územia s biotopmi Ra6 a Vo3
	odstránené náletové dreviny

(fotodokumentácia pred a po zásahu)
	periodicky raz za 2 roky
	S-NAPANT
	rozpočet ŠOP SR
	1

	Operatívny cieľ 2: Zachovanie súčasného stavu drevinovej vegetácie v EFP č. 2 medzi mokraďnými biotopmi a štátnou cestou

	Opatrenie 2.1
	Ponechanie porastov krovín v priestore medzi štátnou cestou a mokraďnými biotopmi vo vyčlenenom EFP č. 2

	
	Merateľný indikátor plnenia: ponechanie porastov krovín na súčasnej výmere

	číslo aktivity
	opis aktivity
	výstup – indikátor plnenia aktivity
	termín
	zodpovednosť
	zdroje
	EFP

	2.1.1.
	nerealizovať výrub ani iné odstraňovanie krovín v ich súčasnej výmere
	rovnaká výmera krovín ako v súčasnosti
	trvalý
	S-NAPANT
	-
	2

	2. Oblasť výkonu ochrany prírody a kontroly

	Operatívny cieľ 3: Zabezpečiť predmety ochrany územia pred negatívnym vplyvom aktivít v jeho okolí

	Opatrenie 3.1.
	Pravidelne kontrolovať prítomnosť inváznych druhov rastlín v chránenom území


	
	Merateľný indikátor plnenia: bez prítomnosti inváznych druhov rastlín
	

	3.1.1.
	kontrolovať prítomnosť inváznych druhov rastlín
	evidencia prítomnosti inváznych druhov rastlín, pri objavení zaznamenať do KIMS
	každoročne
	S-NAPANT
	rozpočet ŠOP SR
	1, 2

	3.1.2.
	mechanicky likvidovať invázne rastliny v prípade ich výskytu
	odstránenie zaznamenaných inváznych druhov rastlín
	každoročne
	S-NAPANT
	rozpočet ŠOP SR
	1, 2

	Opatrenie 3.2.
	Vypracovávanie odborných stanovísk s ohľadom na potreby územia

	
	Merateľný indikátor plnenia: odborné stanoviská pre potreby orgánov ochrany prírody alebo iných žiadateľov

	3.2.1.
	stanoviská zabezpečujúce zachovanie vodného režimu alebo kvalitu vody v CHA Demänovská slatina a jeho ochrannom pásme
	negatívne stanoviská na činnosti, ktoré by  ohrozili zachovanie vodného režimu alebo kvalitu vody v CHA Demänovská slatina a jeho ochrannom pásme
	podľa požiadaviek
	S-NAPANT
	rozpočet ŠOP SR
	1, 2

	Opatrenie 3.3.
	Sledovanie stavu predmetov ochrany

	
	Merateľný indikátor plnenia: informácia o stave biotopov a druhov tvoriacich predmet ochrany územia

	3.3.1
	monitoring stavu biotopov Ra6 a Vo3
	záznamy v KIMS
	raz za 5 rokov
	externí pracovníci DAPHNE – Inštitút aplikovanej ekológie, ŠOP SR
	rozpočet ŠOP SR
	1

	3.3.2.
	monitoring stavu druhov tvoriacich predmet ochrany
	záznamy v KIMS
	raz za 5 rokov
	externí pracovníci DAPHNE– Inštitút aplikovanej ekológie, ŠOP SR
	rozpočet ŠOP SR
	1, 2


Na realizáciu opatrenia 1.1. (periodické kosenie a odnosenie biomasy mimo chránené územie) a 1.2. (periodické odstraňovanie náletu drevín v chránenom území) Správou NAPANT je nevyhnutné poskytnutie finančných prostriedkov do rozpočtu Správy NP Nízke Tatry každý druhý rok vo výške 1 000 €. Na realizáciu opatrenia 3.1.1. (kontrolovať prítomnosť inváznych druhov rastlín) a opatrenie 3.3. (sledovanie stavu predmetov ochrany) Správou NAPANT je nevyhnutné poskytnutie finančných prostriedkov do rozpočtu Správy NP Nízke Tatry každoročne vo výške 40 € a na realizáciu opatrenia 3.1.2 (mechanicky likvidovať invázne rastliny v prípade ich výskytu) každoročne vo výške 50 €.

4. Spôsob vyhodnocovania plnenia programu starostlivosti

Jednotlivé opatrenia sa budú vyhodnocovať v rámci pravidelných obvodných a krajských revízií Chráneného areálu Demänovská slatina i v rámci každoročného vyhodnocovania plnenia Plánu hlavných úloh ŠOP SR.

6. Minimálny rozsah príloh

6.1. Mapa predmetov ochrany

6.1.1 Mapa biotopov európskeho významu

6.2. Mapa identifikácie vlastnícko-užívateľských vzťahov

6.2.1 Mapa vlastníkov chráneného územia

6.2.2 Mapa užívateľov chráneného územia

6.3. Mapa využitia územia

nie je vytvorená (územie nie je aktuálne využívané)

6.4. Mapa ekologicko-funkčných priestorov

6.4.1 Mapa ekologicko-funkčných priestorov

6.5. Mapa zón

nie je vytvorená (územie nie je členené na zóny)

6.6. Mapy navrhovaných opatrení starostlivosti na jednotlivých parcelách alebo jednotkách priestorového rozdelenia (JPRL, LPIS)

6.6.1 Mapa periodického kosenia travinno-bylinnej vegetácie a odstraňovania náletových drevín na jednotlivých parcelách

6.7. Iná dokumentácia bližšie zobrazujúca stav a potrebné navrhované opatrenia (situačné náčrty, fotodokumentácia, grafy, tabuľky)

6.7.1 Zoznam užívateľov chráneného územia

6.7.2 Zoznam vlastníkov chráneného územia

6.7.3 Historická ortofotomapa CHA Demänovská slatina a jeho okolia z roku 1950

obr. 1: časť chráneného územia zarastená krovinami a stromami (foto: P. Turis)

obr. 2: biotop európskeho významu Slatiny s vysokým obsahom báz (foto: P. Turis)

obr. 3a, 3b: biotop európskeho významu Prirodzené dystrofné stojaté vody (foto: P. Turis)

obr. 4: vďaka realizovaným manažmentovým opatreniam sú v súčasnosti biotopy Ra6 i Vo3 v optimálnom stave (foto: P. Turis)

obr. 5a, 5b: nevyužívané časti chráneného územia zarastajú náletovými drevinami (foto: P. Turis)

obr. 6: znečisťovanie okraja chráneného územia odpadkami (foto: P. Turis)

obr. 7: zvyšky po topoľoch, ktoré v minulosti lemovali okraj chráneného územia (foto: P. Turis)

obr. 8a, 8b: kosenie a likvidácia náletových drevín sú nevyhnutné pre zachovanie biotopov Ra6 i Vo3 (foto: J. Janoviak)





obr. 9: ručné kosenie je optimálnym spôsobom využívania chráneného územia (foto: J. Janoviak)

obr. 10: ekologicko-funkčný priestor č. 1 predstavuje plocha s biotopmi Ra6 a Vo3 (foto: P. Turis)

obr. 11: ekologicko-funkčný priestor č. 2 predstavuje plocha zarastená drevinami (foto: P. Turis)

